SKRIFTLIG FORESPØRGSEL E-3097/02

af Joaquim Miranda (GUE/NGL) til Kommissionen

(28. oktober 2002)

Om: (Eventuel) klage fra Kommissionen over den portugisiske stat vedrørende opførelsen af en genbrugspapirfabrik i Mourão Portugal

Den portugisiske regering har ved lov nr. 364/99 af 17. september fastsat vilkårene for privatiseringen af virksomheden Gescartão, SGPS, hvori indgår Portucel Recicla i Mourão, en virksomhed der i mellemtiden er blevet revet ned, fordi den befandt sig i det område der blev berørt af den nye dæmning i Alqueva. I samme lovtekst blev det bestemt at køberen skulle opføre en ny fabriksenhed som erstatning for denne i samme kommune, og de respektive tidsfrister blev fastsat. Imidlertid er alle frister blevet overskredet, uden at købergruppen (et konsortium bestående af Sonae-gruppen og Europac) har levet op til de ved lov fastlagte bestemmelser.

I mellemtiden har samme gruppe tilkendegivet, at den har i sinde at bygge en alternativ enhed på et nærmere angivet sted og inden for en anden sektor end hvad den tidligere portugisiske regering havde givet sit samtykke til.

For nylig blev den nuværende portugisiske regering spurgt hvordan sagen udviklede sig, og den lod forstå, og forsvarede tilmed, at den påtænkte fabriksenhed i Mourão ikke var praktisk gennemførlig, idet den hævdede, at Kommissionen havde fremført en klage over den portugisiske stat, fordi den havde givet tilladelse til at den pågældende enhed blev opført i et fredet område.

På baggrund af hvad der er foregået og, grundlæggende, i betragtning af den meget store og berettigede uro hos befolkningerne i Mourão og i det område hvoraf denne kommune er en del, anmoder jeg Kommissionen om at bekræfte, at den har afsendt omtalte klage, og i bekræftende fald forklare mig baggrunden for den og hvornår den er afsendt. Stadig i bekræftende fald anmoder jeg Kommissionen om at oplyse mig, hvor detaljeret kendskab den havde til hele denne proces (på det tidspunkt hvor den afsendte klagen).

Svar afgivet på Kommissionens vegne af Margot Wallström

(5. december 2002)

Kommissionen kan over for det ærede medlem bekræfte, at den har modtaget en klage over projektet om opførelse af en industrivirksomhed som anført i den skriftlige forespørgsel klage nummer 2000/4884 og at den har tilsendt Portugal en begrundet udtalelse til i henhold til EF-traktatens artikel 226 på grund af manglende efterkommelse af de forpligtelser, der påhviler det i medfør af artikel 4 i Rådets direktiv 79/409/EØF af 2. april 1979 om beskyttelse af vilde fugle(1).

Miljøvurderingen af projektet viste nemlig, at der forekommer et meget stort antal fuglearter i det pågældende område, bl.a. steppefugle som Tetrax tetrax, Pterocles orientalis, Grus grus, Otis tarda og Burhinus oedicnemus, som alle er opført i bilag I til Rådets direktiv 79/409/EØF, og at projektet ville indebære negative virkninger for bevarelsen af disse arter.

I artikel 4, stk. 1, i Rådets direktiv 79/409/EØF hedder det således, at for arter, som er anført i bilag 1, træffes der særlige beskyttelsesforanstaltninger med hensyn til deres levesteder for at sikre, at de kan overleve og formere sig i deres udbredelsesområde.

(1) EFT L 103 af 25.4.1979.